**ΝΕΟΣ ΚΑΝΟΝΙΣΜΟΣ ΓΙΑ ΤΟΝ ΚΑΘΟΡΙΣΜΟ ΤΩΝ ΠΡΟΔΙΑΓΡΑΦΩΝ ΚΑΙ ΤΗΣ ΔΙΑΔΙΚΑΣΙΑΣ ΧΟΡΗΓΗΣΗΣ ΑΔΕΙΩΝ ΤΟΜΗΣ Ή ΕΚΣΚΑΦΗΣ ΣΕ ΚΟΙΝΟΧΡΗΣΤΟΥΣ ΧΩΡΟΥΣ ΤΟΥ ΔΗΜΟΥ ΕΛΛΗΝΙΚΟΥ – ΑΡΓΥΡΟΥΠΟΛΗΣ ΚΑΙ ΤΩΝ ΟΡΩΝ ΕΚΤΕΛΕΣΗΣ ΤΟΜΗΣ/ΕΚΣΚΑΦΗΣ ΚΑΙ ΑΠΟΚΑΤΑΣΤΑΣΗΣ ΤΟΥ ΚΟΙΝΟΧΡΗΣΤΟΥ ΧΩΡΟΥ ΑΠΟ ΠΑΣΗΣ ΦΥΣΕΩΣ ΤΟΜΗ Ή ΕΚΣΚΑΦΗ**

ΕΛΛΗΝΙΚΟ – ΑΡΓΥΡΟΥΠΟΛΗ 2024

ΚΕΦΑΛΑΙΟ Α

ΤΟΜΗ Ή ΕΚΣΚΑΦΗ ΟΔΟΣΤΡΩΜΑΤΟΣ, ΠΕΖΟΔΡΟΜΟΥ, ΕΡΕΙΣΜΑΤΟΣ Ή ΠΕΖΟΔΡΟΜΙΟΥ ΟΔΟΥ............................................................................... 3

ΑΡΘΡΟ 1 ..................................................................... 3

1.1 Γενικές αρχές ................................................................................. 3

1.2 Νομικό Πλαίσιο ................................................................................. 3

1.3 Έκταση εφαρμογής ............................................................................ 4

1.4 Σκοπός ....................................................................................... 4

1.5 Αρμοδιότητες................................................................................. 4

ΑΡΘΡΟ 2 : ΟΡΟΙ ΧΟΡΗΓΗΣΗΣ ................................................................... 5

ΑΡΘΡΟ 3: ΟΡΟΙ ΕΚΤΕΛΕΣΗΣ ΚΑΙ ΑΠΟΚΑΤΑΣΤΑΣΗΣ ΤΗΣ ΤΟΜΗΣ – ΕΥΘΥΝΗ

ΑΝΑΔΟΧΟΥ ........................................................................................ 6

3.1 Γενικοί όροι ............................................................................. 6

3.2 Τεχνικές προδιαγραφές διάνοιξης και αποκατάστασης τομών που γίνονται σε

πεζοδρόμια και πεζοδρόμους ........................................................... 6

3.3 Τεχνικές προδιαγραφές διάνοιξης και αποκατάστασης τομών που γίνονται σε

οδοστρώματα ................................................................................ 8

3.4 Πρόσθετες υποχρεώσεις

.........................................................................;;;

3.5 Συντήρηση – Επισκευή Δικτύου ………………………………………………..11

3.6 Ευθύνη ……………………………………………………………………………………11

ΑΡΘΡΟ 4: ΧΡΟΝΟΔΙΑΓΡΑΜΜΑ ΕΡΓΟΥ ΤΟΜΗΣ – ΑΠΟΚΑΤΑΣΤΑΣΗΣ ………..12

ΑΡΘΡΟ 5: ΔΙΑΔΙΚΑΣΙΑ ΧΟΡΗΓΗΣΗΣ ………………….11

ΑΡΘΡΟ 6: ΣΗΜΑΝΣΗ ΕΡΓΟΥ ………………….12

ΑΡΘΡΟ 7: ΠΑΡΑΚΟΛΟΥΘΗΣΗ ΤΟΥ ΕΡΓΟΥ ………………………12

ΑΡΘΡΟ 8: ΕΠΙΣΤΡΟΦΗ ΕΓΓΥΗΣΕΩΝ …………………………… 12

ΑΡΘΡΟ 9: ΕΚΤΑΚΤΕΣ ΕΠΕΜΒΑΣΕΙΣ ΓΙΑ ΑΝΤΙΜΕΤΩΠΙΣΗ ΒΛΑΒΩΝ ………..13

ΑΡΘΡΟ 10: ΕΙΔΙΚΕΣ ΔΙΑΤΑΞΕΙΣ …………….13

ΑΡΘΡΟ 11: ΕΝΤΥΠΑ ……………………….. 13

ΑΡΘΡΟ 12: ΕΠΙΒΟΛΗ ΔΙΟΙΚΗΤΙΚΩΝ ΠΡΟΣΤΙΜΩΝ …………….13

ΑΡΘΡΟ 13: ΑΝΑΚΛΗΣΗ ΑΔΕΙΑΣ ΤΟΜΗΣ……………………………. 15

ΑΡΘΡΟ 14: ΕΠΙΛΥΣΗ ΔΙΑΦΟΡΩΝ ………………………………….15

ΑΡΘΡΟ 15: ΛΟΙΠΕΣ ΑΔΕΙΕΣ ………………………………………15

ΚΕΦΑΛΑΙΟ Β.................................................................................. 15

ΤΟΜΗ Ή ΕΚΣΚΑΦΗ ΣΕ ΛΟΙΠΟΥΣ ΚΟΙΝΟΧΡΗΣΤΟΥΣ ΧΩΡΟΥΣ............. 15

ΑΡΘΡΟ 16 : ΛΟΙΠΟΙ ΚΟΙΝΟΧΡΗΣΤΟΙ ΧΩΡΟΙ ..........................................15

ΑΡΘΡΟ 17:ΕΝΑΡΞΗ ΙΣΧΥΟΣ.......................................................................... 15

Αντικείμενο του παρόντος κανονισμού είναι η θέσπιση προδιαγραφών και κανόνων για την εκτέλεση των εργασιών κάθε είδους τομής ή εκσκαφής οδοστρώματος, ερείσματος ή πεζοδρομίου οδού, πλατείας, πάρκου, άλσους και γενικά κάθε κοινόχρηστου χώρου του Δήμου Ελληνικού - Αργυρούπολης, απαραίτητη για την κατασκευή έργου εκτελούμενου από επιχειρήσεις κοινής ωφέλειας, οργανισμού, νομικού ή φυσικού προσώπου.

ΚΕΦΑΛΑΙΟ Α

ΤΟΜΗ Ή ΕΚΣΚΑΦΗ ΟΔΟΣΤΡΩΜΑΤΟΣ, ΠΕΖΟΔΡΟΜΟΥ, ΕΡΕΙΣΜΑΤΟΣ Ή ΠΕΖΟΔΡΟΜΙΟΥ ΟΔΟΥ

ΑΡΘΡΟ 1

1.1 Γενικές αρχές

Σύμφωνα με τις διατάξεις του άρθρου 79 του Ν 3463/06 δύναται να εκδίδονται τοπικές

κανονιστικές αποφάσεις και να καθορίζονται, οι όροι για τη χρήση και λειτουργία των οδών, των πεζοδρομίων, των πλατειών και των λοιπών κοινοχρήστων χώρων.

1.2 Νομικό πλαίσιο

Η νομοθεσία που διέπει την εποπτεία και την κατασκευή έργων σε κοινόχρηστους χώρους και περιλαμβάνει και την διαδικασία της χορήγησης άδειας τομής είναι η ακόλουθη:

1. Ο Ν. 3481/2006 (ΦΕΚ 162/Α/2006) «Τροποποιήσεις διατάξεων περί Εθνικού

Κτηματολογίου Δημοσίων Έργων Μελετών»,( Άρθρο 7- Συντήρηση οδών).

2. Τον Ν. 4412/2016 (ΦΕΚ 147Α/8-8-2016), περί “Δημόσιες Συμβάσεις Έργων, Προμηθειών και Υπηρεσιών”, όπως τροποποιήθηκε και ισχύει.

3. Ο Ν. 1080/1980 ΦΕΚ 246/1980 (Άρθρο 30) «Μεταβολές της νομοθεσίας περί εσόδων

ΟΤΑ κλπ.»

4. Ο Ν. 2307/95 (ΦΕΚ Α ́14/1995) « Προσαρμογή νομοθεσίας αρμοδιότητας

Υπουργείου Εσωτερικών στις διατάξεις για τη Νομαρχιακή Αυτοδιοίκηση και άλλες

διατάξεις»

5. Ο Ν. 2696/99 όπως τροποποιήθηκε με τον Ν. 3542/2007 και ειδικότερα :

Το άρθρο 47 και 48 του Ν 2696/99 (Εργασίες και εναπόθεση υλικών στις

οδούς- ασφαλή διέλευση πεζών ) και ειδικότερα οι παράγραφοι 1, 2, 3 & 4.

Η παράγραφος 5 του Άρθρου 9 του Ν. 2696/99 (Σήμανση των εργασιών που

εκτελούνται στις οδούς), όπως τροποποιήθηκε και ισχύει

Η παράγραφος 6 του άρθρου 48 του Ν. 2696/99 (Κατάληψη τμήματος οδού

και πεζόδρομου) όπως τροποποιήθηκε και ισχύει.

6. Ο Ν. 4067/12 (ΦΕΚ 79 Α ́/9-4-12) «Νέος Οικοδομικός Κανονισμός».

8. Η Υπουργική Απόφαση υπό στοιχεία 3046/304/30.1.-3.2/1989, περί Κτιριοδομικού

Κανονισμού. (ΦΕΚ 59Δ/1989), άρθρο 24.

9. Κωδικοποιητικό Διάταγμα Βασικής Πολεοδομικής Νομοθεσίας(ΦΕΚ 580-Δ27.7.99)

Άρθρο 367.

10. Η ΥΑ ΔΙΠ/2003 «Τεχνική Προδιαγραφή Σήμανσης Εκτελούμενων ΟδικώνΈργων

εντός – εκτός κατοικημένων περιοχών» (ΦΕΚ 946/ Β/09-07-2003).

11. Ο Ν. 3431/2006 (ΦΕΚ 13/Α/ 03-02-2006 ) « Περί Ηλεκτρονικών Επικοινωνιών και

άλλες διατάξεις»

12. Η ΥΑ 6592/ΦΕΚ 420/Β/16-3-2011 «Υποχρεώσεις και μέτρα για την ασφαλή διέλευση

των πεζών κατά την εκτέλεση εργασιών σε κοινόχρηστους χώρους πόλεων και οικισμών που προορίζονται για την κυκλοφορία πεζών»

13. Η με αριθμ. 1912/93 Π.Δ.Σ. « Προδιαγραφές επίστρωσης των πεζοδρομίων με

πλάκες» .

14. Η με αριθμ. 986/2009 Π.Δ.Σ. «Κανονισμός για το Δημόσιο/Δημοτικό πράσινο και

Κανονισμός για το ιδιωτικό πράσινο».

15. Η εγκύκλιος 47/2008 του ΥΠ.ΕΣ.

16. Η παρ. 3 του άρθρου 2 του ν. 5043/2023 «ΟΤΑ/ευζωία ζώων συντροφιάς/ανθρ.

δυναμικό δημοσίου τομέα/τροπ.Κωδ.δικαστικών υπ./Ανεξάρτητες αρχές κ.λ.π».

17. Του άρθρου 3 του ν. 5003/2022 «Δημοτική Αστυνομία, Φορείς Λαϊκών Αγορών, απλούστευση διαδικασιών μεταξύ Ο.Τ.Α. και Αποκεντρωμένων Διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις».

1.3 Έκταση εφαρμογής

Ο παρών κανονισμός αφορά σε οδοστρώματα, πεζόδρομους, ερείσματα και πεζοδρόμια οδών και λοιπούς κοινόχρηστους χώρους του Δήμου Ελληνικού - Αργυρούπολης.

Δρόμοι που έχουν ασφαλτοστρωθεί προ διαστήματος μικρότερου του δεκαπενταμήνου, δεν αδειοδοτούνται για τομές επί του οδοστρώματος.

Για τομές σε δρόμους που έχουν ασφαλτοστρωθεί προ χρονικού διαστήματος μεταξύ δεκαπέντε και τριάντα μηνών θα αποκαθίσταται το οδόστρωμα σε όλο του το εύρος με φρεζάρισμα, γενική οδοστρωσία οριζόντια σήμανση.

Για τομές σε δρόμους που έχουν ασφαλτοστρωθεί προ χρονικού διαστήματος μεγαλυτέρου των τριάντα μηνών θα εφαρμόζονται οι προβλεπόμενες διατάξεις του άρθρου 3.3

1.4 Σκοπός

Σκοπός του είναι:

Η αποφυγή δυσμενών επιδράσεων στην ασφάλεια της κυκλοφορίας

Η δημιουργία συνθηκών για τη διατήρηση της λειτουργίας των οδών

Η διασφάλιση της δημόσιας υγείας

Η διασφάλιση της ιδιωτικής και Δημοτικής περιουσίας

Η διατήρηση της αισθητικής εικόνας των οδών του Δήμου.

1.5 Αρμοδιότητες

Για την εφαρμογή του παρόντος αρμόδιοι είναι:

α) Η αρμόδια Υπηρεσία για την έκδοση άδειας τομής, η οποία ασκεί δειγματοληπτικό έλεγχο των εργασιών της τομής και της αποκατάστασής της. Σε κάθε περίπτωση η ευθύνη της ορθής εφαρμογής της αποκατάστασης των τομών βαρύνει τον ανάδοχο και τον κύριο του έργου, οι οποίοι είναι υπόλογοι για κάθε ποινική και αστική ευθύνη σε περίπτωση κακοτεχνιών.

β) Η Υπηρεσία του Δήμου Ελληνικού - Αργυρούπολης που εκτελεί χρέη Διευθύνουσας Υπηρεσίας στην κατασκευή Δημοτικού έργου, η οποία σε περίπτωση που για την εκτέλεση των εργασιών του έργου απαιτείται έκδοση άδειας τομής κοινόχρηστου χώρου, εκδίδει την άδεια τομής και ασκεί την εποπτεία και τον τεχνικό έλεγχο των εργασιών τομής και αποκατάστασης.

γ) Η Δημοτική Αστυνομία

Ελέγχει την εφαρμογή του παρόντος κανονισμού, επιβάλει τα πρόστιμα του άρθρου 12 και ζητεί τη συνδρομή κάθε άλλης Δημόσιας Αρχής που έχει οποιαδήποτε συναρμοδιότητα.

δ) Η Δημοτική Επιτροπή

Επιλύει κάθε διαφορά που ανακύπτει από την εφαρμογή αυτού του κανονισμού και παραπέμπει στο Δημοτικό Συμβούλιο θέματα που έχουν σχέση με την αναδιατύπωση, συμπλήρωση ή τροποποίηση του παρόντος Κανονισμού.

ε) Ο αιτών

Αιτών καλείται κάθε Ανάδοχος έργου, κάθε επιχείρηση, οργανισμός κοινής ωφέλειας, κάθε νομικό ή φυσικό πρόσωπο που επιθυμεί να διενεργήσει τομή. Εφαρμόζει κατά την εκτέλεση των εργασιών τομής τον παρόντα κανονισμό και τους όρους της αδείας.

Στ) Ο ενεργών τομή ή εκσκαφή

Καλείται κάθε οργανισμός κοινής ωφέλειας ή επιχείρηση που ενεργεί τομές κατόπιν ρητής νομοθετικής εξαίρεσης προβλεπόμενης στην κείμενη νομοθεσία και υποχρεούται να εφαρμόζει τον παρόντα κανονισμό - πλην τους όρους περί αδειοδότησης – και ιδίως υποχρεούται να εφαρμόζει το άρθρο 3 του παρόντος και εφαρμοζομένων στις περιπτώσεις αυτές ιδίως και των άρθρων 6, 7, 10 και 12 του παρόντος.

ΑΡΘΡΟ 2 : ΟΡΟΙ ΧΟΡΗΓΗΣΗΣ

Για την έκδοση της αδείας υποβάλλεται αίτημα στην αρμόδια Υπηρεσία του Δήμου:

1. Αίτηση, στην οποία θα αναγράφονται υποχρεωτικώς τα στοιχεία του κυρίου του έργου, του αναδόχου καθώς και του αιτούντα σε περίπτωση που η αίτηση υποβάλλεται από τρίτο πρόσωπο (εάν υπάρχει ηλεκτρονική διεύθυνση επικοινωνίας, τηλέφωνο επικοινωνίας, Α.Φ.Μ. και αρμόδια Δ.Ο.Υ.) Επίσης θα προσδιορίζεται επακριβώς η τομή (θέση, διαστάσεις κ.λ.π) και θα γίνεται σύντομη περιγραφή της ανάγκης για την διενέργειά της .

2. Χρονοδιάγραμμα εκτέλεσης των εργασιών συμπεριλαμβανομένων και αυτών για την αποκατάσταση της τομής

3. Αντίγραφο της εγκεκριμένης μελέτης για την εφαρμογή της οποίας είναι απαραίτητη η τομή στον κοινόχρηστο χώρο (σχέδια, τεχνική έκθεση, τεχνικές προδιαγραφές υλικών, περιγραφή κατασκευαστικών μεθόδων με επισήμανση της επάρκειας των υλικών αποκατάστασης κ.λ.π).

4. Φωτογραφίες του χώρου όπου θα εκτελεσθούν οι εργασίες «πριν» και «μετά» την τομή.

5. Δήλωση με την οποία γνωστοποιείται ο υπεύθυνος για την εκτέλεση των εργασιών με πλήρη στοιχεία αυτού

6. Φάκελο ασφάλισης - σήμανσης του έργου ο οποίος θα περιλαμβάνει:

α. Σήμανση - Ασφάλιση του έργου, πινακίδες που προβλέπει ο Κ.Ο.Κ. σύμφωνα με

την ΥΑ ∆ΙΠ/2003 “Τεχνική Προδιαγραφή Σήμανσης Εκτελούμενων Οδικών Έργων

εντός-εκτός κατοικημένων περιοχών” (ΦΕΚ 946Β/09-07-2003).

β. Προτάσεις για κυκλοφοριακές εκτροπές και εγκρίσεις από Δημοτικές υπηρεσίες ή

άλλους φορείς εάν προβλέπονται από τις ισχύουσες διατάξεις

γ. Τοποθέτηση σήμανσης (μόνιμη ή μεταφερόμενη), με κατ’ ελάχιστο αναγραφή του

Φορέα του έργου, του εκτελούντος την τομή, του Αναδόχου του έργου, τηλέφωνο

επικοινωνίας και του αριθμού της άδειας τομής

δ) «ασφαλιστήριο συμβόλαιο» του έργου για φορείς της παραγρ. 9.8β & 9.8.γ

7. Εγκρίσεις άλλων φορέων όπου απαιτούνται

8. Παράβολο καταβολής του δυνητικού τέλους, όπως αυτό ορίζεται με την

εκάστοτε εν ισχύ απόφαση Δημοτικού Συμβουλίου

9. Εγγυητική επιστολή καλής εκτέλεσης το ύψος της οποίας καθορίζεται ως εξής :

α) 30,00 € /τετραγωνικό μέτρο για τα φυσικά πρόσωπα

β) το διπλάσιο του ετήσιου τέλους χρήσης για τους παρόχους ηλεκτρονικών

επικοινωνιών, αναπροσαρμοζόμενο σύμφωνα με τις εκάστοτε ισχύουσες διατάξεις,

γ) το 5% του προϋπολογισμού της εγκεκριμένης μελέτης του έργου που αφορά σε

εργασίες αποκατάστασης της τομής, για όλους τους ενδιαφερόμενους πλην των

ανωτέρω (α) & (β)

Το ύψος του ποσού της εγγυητικής θα προσδιορίζεται σε κάθε περίπτωση από την αρμόδια Διεύθυνση Αστικού Περιβάλλοντος & Υποδομών του Δήμου Ελληνικού – Αργυρούπολης λαμβάνοντας υπόψη τα παραπάνω.

Το αρμόδιο Τμήμα που επιλαμβάνεται της έκδοσης άδειας τομής, μπορεί να επιλέξει ποια από τα παραπάνω δικαιολογητικά θα προσκομιστούν σε περιπτώσεις όπου οι παρεμβάσεις από τον αιτούντα είναι μικρής κλίμακας και δεν θα προκαλέσουν σοβαρές βλάβες σε οδοστρώματα, πεζοδρόμια και λοιπούς κοινόχρηστους χώρους του ∆ήμου. Πριν εκδοθεί η άδεια, η εκτέλεση εργασιών κάθε είδους τομής ή εκσκαφής οδοστρώματος, ερείσματος ή πεζοδρομίου θεωρείται αυθαίρετη και επισύρει τα διοικητικά πρόστιμα που προβλέπονται στο άρθρο 12 της παρούσας, πέραν της συνεπαγόμενης ποινικής ευθύνης του εκτελούντος τις εργασίες χωρίς άδεια.

ΑΡΘΡΟ 3 : ΟΡΟΙ ΕΚΤΕΛΕΣΗΣ ΚΑΙ ΑΠΟΚΑΤΑΣΤΑΣΗΣ ΤΗΣ ΤΟΜΗΣ – ΕΥΘΥΝΗ ΑΝΑΔΟΧΟΥ

Κάθε αιτών ή ενεργών τομή ή εκσκαφή ακόμη και κατ’ εξαίρεση της διαδικασίας αδειοδότησης υποχρεούται στα ακόλουθα σχετικά με την εκτέλεση και την αποκατάσταση τομών και εκσκαφών.

3.1 Γενικοί όροι

Οι εργασίες τομής και πλήρους αποκατάστασης των προξενηθεισών ζημιών θα εξασφαλίζουν :

Την ασφαλή διέλευση πεζών (αρθρ. 48 ν. 2696/ΚΟΚ)

Την ασφαλή διέλευση οχημάτων

Την αποφυγή ζημιών στις όμορες ιδιοκτησίες

Την αποφυγή ζημιών στα άλλα δίκτυα κοινής ωφέλειας

Την κατάλληλη οδική σήμανση σύμφωνα με το άρθρο 9 Ν.2696-ΚΟΚ

Τον απεγκλωβισμό των ήδη σταθμευμένων οχημάτων

3.2 Τεχνικές προδιαγραφές διάνοιξης και αποκατάστασης τομών που γίνονται σε πεζοδρόμια και πεζοδρόμους

3.2.1 Η διενέργεια της εκσκαφής θα γίνεται με τις ελάχιστες δυνατές φθορές. Η κοπή της επίστρωσης θα γίνεται με αρμοκόπτη, πάντοτε σε θέση αρμού μεταξύ ακεραίων πλακών η δε περαιτέρω εκσκαφή στο απαιτούμενο βάθος θα γίνεται με προσοχή για την αποφυγή καταπτώσεων και τη διαμόρφωση κατά το δυνατόν κατακόρυφων παρειών, χωρίς διατάραξη της πυκνότητας του εκατέρωθεν εδάφους κ.λπ. Σε περίπτωση εκσκαφής μόνο στους αρμούς για τοποθέτηση οπτικών ινών η τομή θα γίνεται σε βάθος έως τουλάχιστον στη κάτω στάθμη της υπόβασης.

Σε περίπτωση κατάπτωσης πρανών και δημιουργίας «κοιλοτήτων» (κενών) στις παρειές της τάφρου πέραν των ορίων του περιγράμματος της επιφάνειας της τομής σε βάθος μεγαλύτερο των 50εκ., τότε και η επιφανειακή εκσκαφή επεκτείνεται υποχρεωτικά πάνω από το (υπόγειο) περίγραμμα των κοιλοτήτων τηρώντας τα περιγραφόμενα στην προηγούμενη παράγραφο, ώστε να μην δημιουργούνται ασθενή σημεία στα οποία κατά την επανεπίχωση δεν θα καθίσταται δυνατή η απαιτούμενη συμπύκνωση, σύμφωνα με την επόμενη παράγραφο.

3.2.2 Μετά την ολοκλήρωση των εργασιών που αφορούν τα υπόγεια δίκτυα και την κάλυψή τους σύμφωνα με τις τεχνικές προδιαγραφές που αφορούν τα δίκτυα αυτά, η επανεπίχωση του ορύγματος θα γίνεται μέχρι της στάθμης -40εκ. από την επιφάνεια κυκλοφορίας του πεζοδρομίου, με κατάλληλα υλικά επίχωσης σε στρώσεις πάχους 30εκ. που θα συμπυκνώνονται με δονητικά μηχανήματα ή άλλα κατάλληλα μέσα («βατραχάκια» κ.λπ.) μέχρι βαθμού συμπύκνωσης 95% κατά PROCTOR. Από το βάθος -40εκ. έως -20εκ. περίπου από την επιφάνεια, η επίχωση θα γίνεται σύμφωνα με την ΕΛΟΤ ΤΟ 1501-08-01-03-02 και θα συμπιέζεται στον ίδιο βαθμό συμπύκνωσης.

3.2.3 Πάνω στη στρώση αυτή κατασκευάζεται υπόβαση από σκυρόδεμα C16/20 ως εξής:

Στα πεζοδρόμια η στρώση θα είναι μέσου πάχους 10εκ. (ελάχιστου 8 εκ.) ελαφρά οπλισμένη με πλέγμα Τ092. Το πλέγμα μπορεί να μην τοποθετείται στην περίπτωση που η υπάρχουσα υπόβαση δεν είχε στρώση σκυροδέματος ή η στρώση σκυροδέματος δεν είχε οπλισμό.

Στους πεζόδρομους η στρώση αυτή θα είναι πάχους τουλάχιστον 15 εκ. και πάντοτε οπλισμένη με οπλισμό όμοιο με τον υπάρχοντα στο υπόλοιπο της έκτασης του πεζοδρόμου. Σε κάθε περίπτωση το πλέγμα ή οπλισμός πρέπει να συνδέεται με επικάλυψη με τον προϋπάρχον οπλισμό της υπόβασης, ο οποίος κατά την εκσκαφή δεν θα κόβεται, αλλά θα διπλώνεται κατάλληλα ώστε να είναι δυνατή η επαναφορά του στο πλάτος της τομής για την ως άνω σύνδεση. Η υπόβαση αυτή κατασκευάζεται και στην περίπτωση τελικής επίστρωσης με κυβόλιθους που τοποθετούνται εν ξηρώ σε στρώση άμμου, ώστε η διάστρωση της άμμου να γίνεται πάνω σε αυτήν. Οπλισμός θα τοποθετείται ακόμη και στην περίπτωση που η υφιστάμενη υπόβαση στην οποία διενεργήθηκε η τομή δεν είχε οπλισμό.

3.2.4. Επί της ανωτέρω υπόβασης κατασκευάζεται η τελική επίστρωση, με υλικά επίστρωσης, χρώματα και σχέδια ή συνδυασμό σχεδίων, ίδια με εκείνα που προϋπήρχαν στη θέση της τομής, ώστε το ίχνος της τομής να μην διακρίνεται και να επαναφέρεται απόλυτη συνέχεια και επιπεδότητα, χωρίς προεξοχές και χωρίς κομμένες πλάκες σε κανένα σημείο, εκτός των κατασκευαστικά αναγκαίων στα όρια των επιφανειών, στις γωνίες, στις θέσεις φρεατίων κ.λπ. Η ίδια κατασκευαστική αρτιότητα θα τηρείται σε όλα τα στοιχεία που περιλαμβάνονται στην αποκατάσταση της τομής, όπως κράσπεδα, περιζώματα χώρων φύτευσης, διάδρομοι τυφλών, ράμπες Α.μ.Ε.Α., κιγκλιδώματα, φρεάτια, κανάλια όμβριων, σχάρες κ.λπ.

3.2.5 Για την κατασκευή της τελικής επίστρωσης εφαρμόζονται για κάθε είδος υλικού οι απαραίτητες τεχνικές προδιαγραφές στερέωσης, συγκόλλησης, εγκιβωτισμού, αρμολόγησης κ.λπ., σύμφωνα με τους ισχύοντες κανονισμούς και τους κανόνες της τέχνης και της επιστήμης.

3.2.6 Σε περίπτωση διενέργειας της τομής σε σημείο που τα υλικά επίστρωσης είναι παλαιά και δεν μπορούν να εξευρεθούν για επανεπίστρωση σύμφωνα με την παραγρ. 4, τότε ο Ανάδοχος ενημερώνει υποχρεωτικά την Υπηρεσία επίβλεψης του Δήμου, και σε συνεννόηση με αυτήν προβαίνει σε επιλογή άλλου είδους υλικών τα οποία θα πρέπει να τυγχάνουν εγκρίσεως της ως άνω Υπηρεσίας και προβαίνει υποχρεωτικά στην επίστρωση μεγαλύτερης έκτασης ώστε να δημιουργήσουν αυτοτελές «φάτνωμα» εναρμονισμένο με την αισθητική της ευρύτερης περιοχής με τρόπο που να μην διακρίνεται το ίχνος της τομής. Απαγορεύεται ρητά η χρησιμοποίηση περιορισμένα στο πλάτος της τομής άλλου είδους υλικών από την γύρω επιφάνεια έστω και «παρεμφερών» ή (πολύ περισσότερο) σκέτης τσιμεντοκονίας και σε παρόμοια περίπτωση, εφαρμόζονται οι διατάξεις του άρθρου 12 του παρόντος κανονισμού για αποκατάσταση τομών κατά παρέκκλιση των προδιαγραφών.

3.2.7 Μετά την αποπεράτωση των εργασιών, θα γίνεται απομάκρυνση κάθε είδους υπολειμμάτων των κατασκευαστικών εργασιών (μπαζών, υπολοίπων ή τεμαχίων υλικών και λοιπών σκουπιδιών) και πλήρης καθαρισμός και πλύσιμο της ευρύτερης επιφάνειας γύρω από την τομή.

3.2.8. Στην περίπτωση κατά την οποία ο Ανάδοχος του έργου δεν λάβει τα απαραίτητα μέτρα για την προστασία του υπολοίπου τμήματος του πεζοδρομίου και ένεκα των εργασιών του αναδόχου επέλθει καθίζηση ή οποιαδήποτε φθορά ή αστοχία, ο Ανάδοχος είναι υποχρεωμένος να προβεί στην ανακατασκευή όλου του φθαρμένου τμήματος και σε όση έκταση απαιτηθεί για την έντεχνη και ασφαλή άρση της αστοχίας.

3.2.9 Υπογραμμίζεται τέλος η υποχρέωση και αποκλειστική ευθύνη του Αναδόχου και του Φορέα κατασκευής, για λήψη κατά τη διάρκεια των κατασκευαστικών εργασιών, των προβλεπόμενων μέτρων ασφαλείας σύμφωνα με την κείμενη νομοθεσία (κατάλληλη σήμανση, περιφράξεις ασφαλείας, αντιστηρίξεις πρανών κ.λπ.) καθώς και των μέτρων ασφαλείας για τη στήριξη όλων των παρακείμενων υπέργειων και υπόγειων κατασκευών και σε κάθε περίπτωση θα υπάρχει αναγραφή σε εμφανές σημείο των στοιχείων του Φορέα κατασκευής και του Αναδόχου.

3.3 Τεχνικές προδιαγραφές διάνοιξης και αποκατάστασης τομών που γίνονται σε οδοστρώματα πέραν των οριζομένων στην παράγραφο 1.3 ισχύουν τα ακόλουθα.

3.3.1 Η διενέργεια της εκσκαφής και στην περίπτωση αυτή, θα γίνεται με τις ελάχιστες δυνατές φθορές. Η κοπή του οδοστρώματος θα γίνεται υποχρεωτικά με αρμοκόπτη και η περαιτέρω εκσκαφή στο απαιτούμενο βάθος θα γίνεται με προσοχή για την αποφυγή ζημιών και τη διαμόρφωση κατακόρυφων πρανών, χωρίς διατάραξη της πυκνότητας του εκατέρωθεν εδάφους κ.λπ. Σε περίπτωση κατάπτωσης πρανών και δημιουργίας κοιλοτήτων στις παρειές της τάφρου, εφαρμόζεται η τεχνική προδιαγραφή της παραγράφου 3.2.1

3.3.2. Μετά την ολοκλήρωση των εργασιών που αφορούν τα υπόγεια δίκτυα και την κάλυψή τους σύμφωνα με τις τεχνικές προδιαγραφές που αφορούν τα δίκτυα αυτά, η επανεπίχωση της τάφρου θα γίνει μέχρι της στάθμης -65 εκ. από την επιφάνεια κύλισης, με κατάλληλα υλικά επίχωσης κατά στρώσεις πάχους 30 εκ. και με συμπύκνωση κάθε στρώσης με κατάλληλα δονητικά μηχανήματα ή άλλα μέσα για επίτευξη βαθμού συμπύκνωσης 98% κατά PROCTOR.

3.3.3 Από τη στάθμη αυτή μέχρι τη στάθμη -15εκ. σε οδούς του βασικού οδικού δικτύου και μέχρι τη στάθμη των -10 εκ. στις λοιπές οδούς αρμοδιότητος του Δήμου, η επίχωση θα γίνει με αμμοχάλικο της Π.Τ.Π.0150 (3Α) σε στρώσεις πάχους 20 εκ., με βέλτιστη υγρασία και τέλεια συμπιεσμένες ανά στρώση μέχρι άρνησης.

3.3.4. Στη συνέχεια θα κατασκευάζεται η ασφαλτόστρωση η οποία θα περιλαμβάνει:

Στις οδούς του βασικού οδικού δικτύου 3 στρώσεις συμπιεσμένου πάχους 5 εκ. κάθε μία, που θα γίνονται σύμφωνα με την ΕΛΟΤ ΤΟ 1501-05-03-11-04.

Στις οδούς του λοιπού οδικού δικτύου αρμοδιότητος του Δήμου, 2 στρώσεις (κατώτερη στρώση & στρώση κύλισης) συμπιεσμένου πάχους 5 εκ. κάθε μία, που θα γίνονται σύμφωνα με την ΕΛΟΤ ΤΟ 1501-05-03-11-04.

Σε κάθε περίπτωση οι ανωτέρω στρώσεις κατασκευάζονται, αφού προηγηθούν οι κατάλληλες συγκολλητικές ασφαλτικές προεπαλείψεις.

Η σύνθεση της τελικής στρώσης του ασφαλτομίγματος και η διαμόρφωση της επιφάνειας της θα είναι ίδια με αυτή που προϋπήρχε στην περιοχή της τομής (π.χ. αντιολισθηρός τάπητας), χωρίς να αφήνει ίχνη διαφοροποίησης. Όσον αφορά στις διαμήκεις τομές ως προς τον άξονα της οδού και στην περίπτωση που αυτές εκτελούνται πλησίον του ρείθρου, θα προηγείται αρχικά η πλήρης ασφαλτόστρωση της τομής. Στη συνέχεια και μετά από παρέλευση δεκαπέντε ημερών, για την εξασφάλιση της μη εισροής όμβριων από τον αρμό μεταξύ προϋπάρχουσας και νέας ασφάλτου και δημιουργίας έτσι κινδύνου αποσταθεροποίησης («ζύμωμα») της υπόβασης 3Α, η τελική στρώση κυκλοφορίας θα επεκτείνεται σε πλάτος τουλάχιστον 20εκ. εκατέρωθεν, πέραν των χειλέων της τομής, για την οποία θα προηγείται φρεζάρισμα της υφιστάμενης και νέας (της τομής) ασφάλτου σε βάθος 3-4εκ. και θα ακολουθεί ασφαλτόστρωση σε όλο το πλάτος (πλάτος τομής +2 x 20εκ.), μετά την απαιτούμενη ασφαλτική συγκολλητική επάλειψη. Στην περίπτωση όμως που οι διαμήκεις τομές δεν εκτελούνται πλησίον του ρείθρου, τότε, αφού θα προηγείται πλήρης αποκατάσταση με ασφαλτικό της τομής, θα ακολουθεί μετά από παρέλευση δεκαπέντε ημερών, φρεζάρισμα της υφιστάμενης και νέας (της τομής) ασφάλτου σε βάθος 3-4 εκατοστών και ασφαλτόστρωση σε όλο το πλάτος του μισού δρόμου από την πλευρά της τομής, ήτοι από τον κεντρικό διαμήκη άξονα της οδού έως το ρείθρο. Όσον αφορά στις εγκάρσιες ως προς τον άξονα τομές, θα προηγείται αρχικά η πλήρης ασφαλτόστρωση της τομής. Στη συνέχεια και μετά από παρέλευση δεκαπέντε ημερών, θα ακολουθεί η παραπάνω περιγραφόμενη διαδικασία φρεζαρίσματος και ασφαλτόστρωσης με πλάτος ίσο με το πλάτος της τομής συν 2 x 20 εκατοστά εκατέρωθεν. Για όλες τις προηγούμενες περιπτώσεις πλην της οδοστρωσίας του μισού πλάτους της οδού, το συνολικό πλάτος φρεζαρίσματος και ασφαλτόστρωσης δεν θα πρέπει να είναι μικρότερο των 50 εκατοστών.

Εάν στην επιφάνεια αποκατάστασης υπάρχει διαγράμμιση, αυτή θα πρέπει να αποκαθίσταται με ευθύνη του αναδόχου μετά την τελική επίστρωση.

Σε περίπτωση που η οδός είναι καλυμμένη με αντιολισθηρές πλάκες, η αποκατάσταση της τομής θα γίνεται με το ίδιο υλικό (αντιολισθηρές πλάκες) και με τις προδιαγραφές που αναφέρονται στο κεφάλαιο 3.2.1 για την περίπτωση των πεζοδρόμων.

3.3.5 Ειδικότερα όσον αφορά στις εργασίες δικτύων οπτικών ινών, οι διαμήκεις τομές ως προς τον άξονα του δρόμου θα γίνονται πάντοτε ευθύγραμμες, και παράλληλες προς τα ρείθρα και πλησίον αυτών. Η επίχωση θα γίνεται με έγχυση σκυροδέματος «μη συρρικνούμενο», με αδρανή από γαρμπίλι μέγιστης διαμέτρου 0,4εκ. και με κατάλληλη συμπύκνωση με δονητή σκυροδέματος, ώστε να εξασφαλίζεται η διείσδυση του σκυροδέματος σε όλα τα σημεία της τομής. Η στρώση του σκυροδέματος θα γίνεται μέχρι τη στάθμη -5εκ. και θα ακολουθεί απ’ ευθείας η τελική ασφαλτική στρώση κυκλοφορίας, η οποία θα επεκτείνεται σε πλάτος τουλάχιστον 20 εκ. εκατέρωθεν, πέραν του χείλους της τομής, μετά από φρεζάρισμα στο πλάτος αυτό της υφιστάμενης ασφάλτου σύμφωνα με όσα αναφέρονται στην παράγραφο 3.3.4. Η επέκταση της τελικής στρώσης κυκλοφορίας πέραν του χείλους της τομής δεν είναι απαραίτητη σε περίπτωση που για τη κατασκευή των

τηλεπικοινωνιακών υποδομών εφαρμόζεται η τεχνική της Μικροτάφρου ( ITU-T Σύσταση L.48). Στις περιπτώσεις όμως που οι διαμήκεις τομές εκτελούνται μακράν του ρείθρου, θα εφαρμόζεται η διαδικασία της γενικής οδοστρωσίας στο ήμισυ του πλάτους του οδοστρώματος, ήτοι από τον κεντρικό διαμήκη άξονα έως το ρείθρο, όπως περιγράφεται στην παρ. 3.3.4. Όσον αφορά στις εγκάρσιες τομές των οπτικών ινών, θα ακολουθείται πάντοτε η διαδικασία φρεζαρίσματος και ασφαλτόστρωσης με πλάτος ίσο με το πλάτος της τομής συν 2 χ 20 εκατοστά εκατέρωθεν, όπως επίσης περιγράφεται στην παρ. 3.3.4. Το συνολικό πλάτος φρεζαρίσματος και ασφαλτόστρωσης δεν θα πρέπει να είναι μικρότερο των 50 εκατοστών.

Σε κάθε περίπτωση η ασφαλτόστρωση θα γίνεται μετά τον απαιτούμενο χρόνο σκλήρυνσης του σκυροδέματος (τουλάχιστον 48 ώρες). Επισημαίνεται για τις τομές αυτές, ότι η τοποθέτηση των δικτύων πρέπει να γίνεται σε βάθος ≥ 40 εκ., για την αποτροπή κινδύνου φθοράς τους κατά τις εργασίες συντήρησης - επανακατασκευής των οδοστρωμάτων που εκτελούνται περιοδικά από το Δήμο.

3.3.6 Ιδιαίτερη προσοχή θα δίνεται στα καπάκια των φρεατίων του δικτύου ώστε να μη δημιουργείται θόρυβος από την κυκλοφορία των οχημάτων δηλαδή να αποφεύγεται το ̈κτύπημα ̈ των καπακίων , άλλως αυτά θα αντικαθίστανται άμεσα και σε κάθε περίπτωση θα πρέπει να μην βυθίζονται αλλά να είναι στο ίδιο επίπεδο με το οδόστρωμα. Επίσης τα καπάκια των φρεατίων θα φέρουν το λογότυπο του φορέα στον οποίο ανήκει το δίκτυο.

3.3.7 Υπογραμμίζεται η υποχρέωση και αποκλειστική ευθύνη του Αναδόχου και του Φορέα κατασκευής, για τη λήψη κατά τη διάρκεια των κατασκευαστικών εργασιών των μέτρων ασφαλείας που προβλέπονται από την κείμενη νομοθεσία (σήμανση σύμφωνα με το άρθρο 9 του Ν2696/99 και την Υπουργ. Απόφ. ΒΜ5/30058/83 – Φ.Ε.Κ. 121/Β/23-3-83, τήρηση των διατάξεων των άρθρων 47 και 48 του ίδιου νόμου και κάθε απαραίτητο μέτρο για την ασφάλεια του εργατοτεχνικού προσωπικού και των διερχόμενων πεζών κα οχημάτων).

3.4 Πρόσθετες υποχρεώσεις

3.4.1 Σε περίπτωση εργασιών για εγκατάσταση Δικτύου, ο αδειούχος υποχρεούται να τοποθετήσει τον αγωγό του Δικτύου σε θέση που να επιτρέπει μελλοντικά την απρόσκοπτη κατασκευή φρεατίων υδροσυλλογής, κρασπέδων, ρείθρων, πεζοδρομίων και γενικά να επιτρέπει κάθε μελλοντική επέμβαση, συντήρηση, βελτίωση ή ανακαίνιση των οδών στις οποίες εγκαθιστά το δίκτυο του.

Σε περίπτωση που λάβει χώρα διαπλάτυνση ή παραλλαγή, υποβιβασμός, ανύψωση ή επισκευή της οδού, στο μέλλον, επί της οποίας εκτελέσθηκε το Έργο, ο Αδειούχος υποχρεούται να μετατοπίσει ή να προσαρμόσει στη νέα κατάσταση ή στη νέα κυκλοφοριακή διαμόρφωση το Δίκτυο ή την οποιαδήποτε υποδομή, που εγκατέστησε με βάση το παρόν(όπως π.χ. κάθε είδους φρεάτια), εντός προθεσμίας που θα του καθορίσει η Υπηρεσία, εφόσον υφίσταται τέτοια ανάγκη και με δικές του εξ ολοκλήρου δαπάνες.

3.4.2 Ειδικά επισημαίνεται ότι κατά την διάρκεια εκτέλεσης των εργασιών τομής θα εξασφαλιστεί με μέριμνα του αδειούχου η ασφαλής και απρόσκοπτη κυκλοφορία των πεζών και των οχημάτων με την κατάλληλη σήμανση ημέρας και νύχτας. Επίσης στις διασταυρώσεις με άλλες κάθετες οδούς θα διαμορφώνονται διαβάσεις σύμφωνα με τις ισχύουσες προδιαγραφές . Η αποκατάσταση των πεζοδρομίων , πεζόδρομων και δρόμων θα γίνεται με τις ίδιες προδιαγραφές και τα ίδια υλικά, ίδιας ποιότητας που ήταν πριν την εκσκαφή . Η επίχωση της τάφρου θα γίνεται υποχρεωτικά κατά στρώσεις , σύμφωνα με τις ισχύουσες προδιαγραφές. Η επιφάνεια της τομής που θα προκύψει μετά το πέρας των εργασιών αποκατάστασης της πρέπει να είναι απόλυτα προσαρμοσμένη υψομετρικά με το υπόλοιπο οδόστρωμα της οδού , το έρεισμα , το πεζοδρόμιο κλπ. Ο αιτών βαρύνεται πέραν της αποκατάστασης της τομής , με την απομάκρυνση όλων των υλικών που θα έχουν απομείνει, την απόρριψη τους σε επιτρεπόμενους χώρους και θέσεις , τον καθαρισμό της οδού , των πεζοδρομίων, των ερεισμάτων και την αποκατάσταση της μορφής της οδού και των γύρω χώρων της στην πρότερη τους κατάσταση . Επίσης οφείλει να προστατεύει την υπάρχουσα φύτευση και διαμόρφωση εν γένει των κοινόχρηστων χώρων και να φροντίζει για την καθαριότητα αυτών.

3.4.3 Ο Αδειούχος υποχρεούται σε τοποθέτηση σήμανσης, με κατ ́ ελάχιστο αναγραφή των στοιχείων του φορέα κατασκευής, του αναδόχου του έργου, τηλέφωνο επικοινωνίας και του αριθμού αδείας τομής.

3.4.4 Ο Αδειούχος υποχρεούται να εκτελεί το έργο και να εναποθέτει στις οδούς (οδοστρώματα, ερείσματα, πεζοδρόμια, πεζόδρομους, τάφρους κ.λ.π) τα υλικά και τα εργαλεία που χρησιμοποιεί κατά τρόπο που να μην παρεμποδίζει την κυκλοφορία.

Αν η παρεμπόδιση δεν μπορεί να αποφευχθεί, επιβάλλεται να επισημαίνονται, κατά τις διατάξεις του άρθρου 9 του Ν 2696/1999 (Κ.Ο.Κ.) οι χώροι εκτέλεσης του έργου και τα υλικά. Επίσης, ο Αδειούχος υποχρεούται να περιφράσσει τα ορύγματα ή άλλους επικίνδυνους για την κυκλοφορία των έργων χώρους και επισημαίνουν αυτούς κατά τις διατάξεις του άρθρου 9 του Ν 2696/1999 (Κ.Ο.Κ.).

3.4.5 Απαγορεύεται η απόρριψη χωμάτων ή αχρήστων υλικών στη οδό (οδοστρώματα, ερείσματα, πεζοδρόμια, πεζόδρομους, τάφρους κ.λ.π)

3.4.6 Μετά την περάτωση του έργου ο Αδειούχος υποχρεούται να υποβάλλει στην Υπηρεσία ηλεκτρονικό χάρτη όπου θα σημειώνεται η ακριβής θέση της γραμμής του αγωγού που έχει κατασκευασθεί τόσο οριζοντιογραφικά όσο και υψομετρικά εξαρτώμενη από σταθερά σημεία, νομίμως υπογεγραμμένο.

3.4.7 Τρείς μήνες πριν το πέρας της τετραετίας, ο Αδειούχος έχει την υποχρέωση να υποβάλλει εγγράφως την κατάσταση στην οποία βρίσκεται η τομή.

3.5 Συντήρηση – Επισκευή Δικτύου

Η συντήρηση και η επισκευή του Δικτύου, το οποίο θα εγκαταστήσει ο Αδειούχος με βάση το παρόν, βαρύνει αποκλειστικά τον ίδιο, ο οποίος είναι υποχρεωμένος με δικές του δαπάνες και με δική του ευθύνη να αποκαθιστά κάθε βλάβη η οποία θα παρουσιαστεί (καθιζήσεις, φθορά ασφαλτικών κ.λ.π.), αφού προηγουμένως αποκτήσει τη σχετική άδεια της Υπηρεσίας, η οποία θα τη χορηγεί στον Αδειούχο εντός της εύλογης ανά περίπτωση προθεσμίας, προκειμένου να πραγματοποιείται εντός της συντομότερης δυνατής προθεσμίας η απαιτούμενη συντήρηση ή επισκευή.

Επίσης, τον αδειούχο βαρύνει και η δαπάνη μετακίνησης/ μετατόπισης του Δικτύου του, οριζοντιογραφικά και υψομετρικά, στην περίπτωση που απαιτηθεί τούτο για την εκτέλεση εργασιών οδοποιίας ή κατασκευής αποχετευτικών έργων ομβρίων κ.α., καθώς και του υποβιβασμού ή της ανύψωσης των φρεατίων του δικτύου σε κάθε περίπτωση που θα απαιτηθεί προκειμένου να είναι απόλυτα προσαρμοσμένα υψομετρικά με την τελική επιφάνεια του πέριξ κοινόχρηστου χώρου.

3.6 Ευθύνη

3.6.1 Ο Αδειούχος είναι απόλυτα και αποκλειστικά υπεύθυνος για κάθε ζημιά, που θα προκύψει στους αγωγούς και τα δίκτυα των Ο.Κ.Ω. κ.λ.π., που θα συναντά κατά την εκτέλεση του Έργου, έστω και αν δεν είναι γνωστή η θέση τους.

3.6.2 Ο Αδειούχος είναι απόλυτα και αποκλειστικά υπεύθυνος, ποινικώς και αστικώς, έναντι παντός τρίτου σε περίπτωση οποιουδήποτε ατυχήματος ή ζημίας προκληθεί κατά την εκτέλεση του Έργου.

3.6.3 Ο Αδειούχος είναι απόλυτα και αποκλειστικά υπεύθυνος για την τήρηση των πάσης φύσεως υποχρεώσεών του, που απορρέουν από και κατά την εκτέλεση του Έργου, από την εργατική, την ασφαλιστική και την ανά περίπτωση εφαρμοζόμενη νομοθεσία, έναντι του προσωπικού του, των προμηθευτών του, των υπεργολάβων, των φορέων κοινωνικής ασφάλισης και παντός τρίτου εν γένει, χωρίς να υφίσταται οποιαδήποτε ευθύνη της Υπηρεσίας.

3.6.4 Ο Αδειούχος είναι υποχρεωμένος να αποκαθιστά με δικές του εξολοκλήρου δαπάνες οιαδήποτε ζημιά προκύψει επί του οδοστρώματος κατά μήκος της όδευσης της τομής, όσο διάστημα αυτή θα υφίσταται στο οδόστρωμα και ανεξαρτήτως της ημερομηνίας επιστροφής της εγγυητικής επιστολής καλής εκτέλεσης, άλλως θα είναι πλήρως και αποκλειστικά (ποινικά και αστικά) υπεύθυνος για οτιδήποτε προκύψει.

3.6.5 Σε κάθε περίπτωση, η ευθύνη για την καλή, έγκαιρη και έντεχνη εκτέλεση των εργασιών τομής και αποκατάστασης, καθώς και η ευθύνη για την σήμανση του χώρου των εργασιών σύμφωνα με το νόμο και την παρούσα, ανήκουν καθ’ ολοκληρίαν στον Αιτούντα, επ’ ονόματι και με την εγγύηση του οποίου εξεδόθη η Άδεια Τομής. Ο Αιτών φέρει επίσης και ακέραια την ευθύνη για οτιδήποτε ήθελε προκύψει ως συνέπεια από την μη ορθή τήρηση της παρούσας.

ΑΡΘΡΟ 4: ΧΡΟΝΟΔΙΑΓΡΑΜΜΑ ΕΡΓΟΥ ΤΟΜΗΣ – ΑΠΟΚΑΤΑΣΤΑΣΗΣ

Οποιοδήποτε χρονοδιάγραμμα εργασιών τομής θα ξεπερνά τις 20 (είκοσι) ημέρες συμπεριλαμβανομένου και του χρόνου αποκατάστασης, θα θεωρείται από την αρμόδια Διεύθυνση του Δήμου απαράδεκτο και δεν θα χορηγείται η αντίστοιχη άδεια τομής. Παρατάσεις του χρόνου και εξαιρέσεις μπορεί να γίνουν μόνο για έργα αρμοδιότητας Δήμου Ελληνικού - Αργυρούπολης και για επαρκώς αιτιολογημένες περιπτώσεις. Επισημαίνεται ότι το χρονοδιάγραμμα εργασιών τομής υποβάλλεται, επί ποινή άρνησης χορήγησης της άδειας.

ΑΡΘΡΟ 5: ΔΙΑΔΙΚΑΣΙΑ ΧΟΡΗΓΗΣΗΣ

Η αρμόδια Υπηρεσία του Δήμου εξετάζει τα υποβληθέντα στοιχεία και στη συνέχεια:

Εγκρίνει ή συμπληρώνει ή τροποποιεί τις τεχνικές προδιαγραφές.

Εγκρίνει ή τροποποιεί το χρονοδιάγραμμα εργασιών.

Χορηγεί την άδεια τομής εντός είκοσι (20) ημερών από την υποβολή της σχετικής αίτησης και του συνόλου των απαιτούμενων δικαιολογητικών .

Μετά τη λήψη της άδειας τομής, ο Αιτών υποχρεώνεται να θεωρεί την άδεια στις αστυνομικές αρχές για την έναρξη των εργασιών και το συντονισμό των επεμβάσεων.

ΑΡΘΡΟ 6: ΣΗΜΑΝΣΗ ΕΡΓΟΥ

Η Υπηρεσία μπορεί να απαιτήσει συμπληρωματικά μέτρα σήμανσης που θα είναι υποχρεωτικά και άμεσα εφαρμοστέα .

Η μη συμμόρφωση με τους όρους της χορηγηθείσας άδειας τομής και ιδιαίτερα της σήμανσης του έργου η οποία είναι αναγκαία για την οδική και κυκλοφοριακή ασφάλεια και της σήμανσης της τομής που είναι αναγκαία για την ενημέρωση των πολιτών, συνεπάγεται την ανάκληση της άδειας τομής σύμφωνα με τους όρους που περιγράφονται στο αντίστοιχο κεφάλαιο και επιβάλλεται και πρόστιμο όπως στο σχετικό περί προστίμων ‘Αρθρο 12 αναφέρεται.

ΑΡΘΡΟ 7: ΠΑΡΑΚΟΛΟΥΘΗΣΗ ΤΟΥ ΕΡΓΟΥ

Η αρμόδια Υπηρεσία για τη χορήγηση της αδείας , δύναται να παρακολουθεί με αρμόδιους υπαλλήλους την εξέλιξη του έργου της τομής προκειμένου να διαπιστώσει την έγκαιρη και έντεχνη κατασκευή των έργων. Η Υπηρεσία επίσης δύναται να ζητήσει τη λήψη δειγμάτων και την διεξαγωγή εργαστηριακών ελέγχων . Οι δαπάνες διεξαγωγής των εργαστηριακών ελέγχων και των ελέγχων ποιότητος βαρύνουν τον αδειούχο.

Τα δείγματα θα λαμβάνονται από εκπρόσωπο του εργαστηρίου, παρουσία υπαλλήλου της Υπηρεσίας που θα ορίζεται για το σκοπό αυτό και ο έλεγχος θα γίνεται από εργαστήριο κοινά αποδεκτό.

ΑΡΘΡΟ 8: ΕΠΙΣΤΡΟΦΗ ΕΓΓΥΗΣΕΩΝ

Η ισχύς της εγγυητικής επιστολής ορίζεται σε είκοσι τέσσερις (24) μήνες. Σε περίπτωση μερικής ή ολικής κατάπτωσης της ως άνω Εγγυητικής Επιστολής, ο Αδειούχος υποχρεούται αμελλητί, αναλόγως, να συμπληρώνει το ποσό της Εγγυητικής Επιστολής ή να εκδίδει νέα προς αναπλήρωση της καταπεσούσης. Οι εγγυητικές επιστολές εφ’ όσον λήξει η διάρκειά τους και ζητείται η επιστροφή τους, επιστρέφονται μετά από αίτηση του ενδιαφερόμενου και τη διαπίστωση από την αρμόδια Υπηρεσία του Δήμου της έντεχνης αποκατάστασης.

ΑΡΘΡΟ 9: ΕΚΤΑΚΤΕΣ ΕΠΕΜΒΑΣΕΙΣ ΓΙΑ ΑΝΤΙΜΕΤΩΠΙΣΗ ΒΛΑΒΩΝ

Σε περίπτωση εκτάκτων βλαβών που απαιτούν άμεσες τομές οδοστρωμάτων και όταν είναι αδύνατη η προ των εργασιών λήψη άδειας τομής, η επιχείρηση κοινής ωφέλειας ή οργανισμός ή το φυσικό ή νομικό πρόσωπο, που εκτελεί τις εργασίες, υποχρεούται στην λήψη άδειας τομής σύμφωνα με τις διατάξεις της παρούσας κανονιστικής, το αργότερο σε δύο (2) ημέρες από την έναρξη των εργασιών. Στην περίπτωση αυτή , η αίτηση με την επισήμανση «Βλάβη» μπορεί να αποσταλεί με email στην Υπηρεσία στην διεύθυνση ηλεκτρονικού ταχυδρομείου …..…… για την άμεση έκδοση της άδειας τομής για την οποία εφαρμόζονται όλες οι προβλεπόμενες από την παρούσα διαδικασίες (υποβολή αιτήματος, εγγυητική επιστολή, έντεχνη αποκατάσταση, έλεγχος, κλπ.) και πρέπει να περιλαμβάνει περιγραφή της βλάβης και του εκτάκτου χαρακτήρα της.

ΑΡΘΡΟ 10: ΕΙΔΙΚΕΣ ΔΙΑΤΑΞΕΙΣ

Στην περίπτωση που για οποιοδήποτε λόγο οι ως άνω φορείς δεν λαμβάνουν τα απαιτούμενα μέτρα ασφαλείας και σήμανσης των έργων τους είτε δεν αποκαθιστούν πλήρως και εντέχνως μέσα σε χρονικό διάστημα δέκα (10) ημερών από του πέρατος των εργασιών τις τομές και κάθε είδους φθορές του οδοστρώματος και των λοιπών στοιχείων της οδού (παρ.7 άρθρου 7 Ν.3481/2006) σύμφωνα με προδιαγραφές της παρούσας, με αποτέλεσμα την δημιουργία πάσης φύσεως κινδύνων, ο Δήμος δύναται να επέμβει και να λάβει μέτρα με σκοπό ιδίως την προστασία της ασφάλειας, της δημόσιας υγείας, της ενημέρωσης των πολιτών, της αποτροπής ζημιών κ.λ.π, να προβεί σε όλες τις απαιτούμενες ενέργειες, με ίδιες δαπάνες οι οποίες εν συνεχεία βεβαιώνονται κατ’ αυτών και εισπράττονται σύμφωνα με την κείμενη νομοθεσία (Άρθρο 30 του Ν 1080/1980), μη απολυόμενης της λήψεως πάντως άλλου νόμιμου μέτρου.

ΑΡΘΡΟ 11: ΑΙΤΗΣΗ ΑΔΕΙΑΣ ΤΟΜΗΣ

Η αίτηση για άδεια τομής γίνεται αποκλειστικά στην αρμόδια Υπηρεσία του Δήμου Ελληνικού – Αργυρούπολης. Θα πρέπει να υποβάλλονται όλα τα απαραίτητα δικαιολογητικά.

ΑΡΘΡΟ 12: ΕΠΙΒΟΛΗ ΔΙΟΙΚΗΤΙΚΩΝ ΠΡΟΣΤΙΜΩΝ

Πέραν της τυχόν ποινικής ευθύνης, στους μη συμμορφούμενους προς τις διατάξεις της παρούσης αποφάσεως (π.χ. τομές χωρίς άδεια, τομές χωρίς σήμανσης, αποκατάσταση τομών κατά παρέκκλιση των προδιαγραφών κ.λ.π.) επιβάλλονται διοικητικά πρόστιμα ως κατωτέρω :

1. Για εκτέλεση έργων που περιλαμβάνει τομή σε οδό χωρίς άδεια, επιβάλλεται σε αυτόν που εκτελεί τις εργασίες, διοικητικό πρόστιμο χιλίων πεντακοσίων (5.000€) ευρώ που δύναται να αναπροσαρμόζεται ετησίως με απόφαση του ∆ημοτικού Συμβουλίου.

2. Για την εκτέλεση τομών σε οδό χωρίς την απαραίτητη σήμανση της τομής σύμφωνα με το άρθρο 9 του Ν.2696/1999 όπως τροποποιήθηκε με το άρθρο 7 του Ν.3542/2007 και το άρθρο 2 της παρούσας, επιβάλλεται σε αυτόν που εκτελεί τις εργασίες, διοικητικό πρόστιμο χιλίων πεντακοσίων (1.500,00€) ευρώ. Το ποσό αυτό θα αναπροσαρμόζεται όπως ο νόμος προβλέπει.

3. Για την εκτέλεση τομών σε οδό χωρίς την απαραίτητη τοποθέτηση πινακίδας στην οποία θα αναγράφεται ο φορέας κατασκευής του έργου καθώς και τηλέφωνο επικοινωνίας, επιβάλλεται σε αυτόν που εκτελεί τις εργασίες, διοικητικό πρόστιμο χιλίων πεντακοσίων (1500,00€) ευρώ που δύναται να αναπροσαρμόζεται ετησίως με απόφαση του ∆.Σ.

4. Για την εκτέλεση εργασιών επί τομών σε οδό χωρίς το εργατοτεχνικό προσωπικό να φορά ειδικούς επενδυτές ασφάλειας αντανακλαστικούς και φωσφορίζοντες ώστε να διακρίνονται ευχερώς από τα κινούμενα στις οδούς οχήματα, σύμφωνα με το άρθρο 47 του ν 2696/1999, επιβάλλεται διοικητικό πρόστιμο ογδόντα (80,00€) ευρώ. Το ποσό αυτό θα αναπροσαρμόζεται όπως ό νόμος προβλέπει.

5. Για την εναπόθεση οποιουδήποτε υλικού έξω από το περιφραγμένο χώρο εκτέλεσης των εργασιών επιβάλλεται σε αυτόν που εκτελεί τις εργασίες, διοικητικό πρόστιμο τετρακοσίων (400,00€) ευρώ που δύναται να αναπροσαρμόζεται ετησίως με απόφαση του ∆.Σ.

6. Για χρονική υπέρβαση της χορηγηθείσας άδειας, επιβάλλεται σε αυτόν που εκτελεί τις εργασίες διοικητικό πρόστιμο εκατό (100€) ευρώ ανά ημέρα υπέρβασης που δύναται να αναπροσαρμόζεται ετησίως με απόφαση του ∆.Σ.

7. Μετά το πέρας των εργασιών εκσκαφής και επίχωσης καθώς και μετά την αποκατάσταση της τελικής επιφάνειας επισημαίνεται ότι θα γίνεται σχολαστικός καθαρισμός και θα επακολουθεί σκούπισμα και πλύσιμο του δρόμου ή του πεζοδρομίου. Στους μη συμμορφούμενους με τη διάταξη αυτή, ο ∆ήμος έχει το δικαίωμα να παρέμβει καθαρίζοντας το χώρο και καταλογίζοντας στους υπευθύνους τα έξοδα καθαρισμού. Επίσης επιβάλλει διοικητικό πρόστιμο ύψους χιλίων (5.000,00€) ευρώ για μεγάλης έκτασης έργα και διακοσίων (200,00€) ευρώ για έργα τοπικού χαρακτήρα. Τα πρόστιμα δύναται να αναπροσαρμόζονται ετησίως με απόφαση του ∆.Σ.

8. Σε περίπτωση κατά την οποία δεν θα γίνεται συντήρηση της τομής ή έγκαιρη αποκατάσταση ο ∆ήμος μετά τη προθεσμία που ορίζει δύναται να προχωρεί χωρίς άλλη ειδοποίηση στην συντήρηση των τομών και στην αποκατάσταση τους και η σχετική δαπάνη θα βαρύνει τον ιδιώτη ή τον Οργανισμό ο οποίος κατασκεύασε την τομή.

9. Για την απόρριψη χωμάτων ή αχρήστων υλικών στην οδό, επιβάλλεται σε αυτόν που εκτελεί τις εργασίες σύμφωνα με το άρθρο 47 του ΚΟΚ (Ν.2696/1999) όπως τροποποιήθηκε με το άρθρο 43 του Ν.3542/2007, διοικητικό πρόστιμο τετρακοσίων (400,00€) ευρώ. Το ποσό αυτό θα αναπροσαρμόζεται όπως ο νόμος προβλέπει.

10. Για την κατάληψη τμήματος επιφανείας πεζοδρόμου, οδοστρώματος ή πεζοδρομίου όπως ορίζεται από το άρθρο 48 του ΚΟΚ (Ν.2696/1999), όπως τροποποιήθηκε με το άρθρο 44 του Ν.3542/2007, επιβάλλεται σε αυτόν που εκτελεί τις εργασίες διοικητικό πρόστιμο τετρακοσίων (400,00€) ευρώ . Το ίδιο πρόστιμο επιβάλλεται σε περίπτωση που τα μηχανήματα του έργου σταθμεύουν στο πεζοδρόμιο ή ανεβαίνουν σε αυτό για να εκτελέσουν εργασίες. Δεν επιβάλλονται πρόστιμα όταν από τις διαστάσεις και τη μορφολογία του πεζοδρομίου καθίσταται άλλως αδύνατη η εκτέλεση των εργασιών που προβλέπονται από την χορηγηθείσα άδεια. Τα πρόστιμα , θα επιβάλλονται κάθε φορά που θα διαπιστώνεται η παράβαση.

11. Τα διοικητικά πρόστιμα θα βεβαιώνονται και θα εισπράττονται σύμφωνα με την κείμενη νομοθεσία (Άρθρο 30 του Ν 1080/1980 και 73 του από 24.9.58 ΒΔ περί προσόδων Δήμων & Κοινοτήτων και τις διατάξεις του ΝΔ 318/1969 περί βεβαιώσεως και εισπράξεως εσόδων Δήμων & Κοινοτήτων), μη απολυόμενης της λήψεως παντός άλλου νομίμου μέτρου.

12. Πέραν της επιβολής προστίμου κατά τα ανωτέρω αναφερόμενα, σε περίπτωση παράβασης των όρων της παρούσας θα καταπίπτει η προβλεπόμενη στο άρθρο 2 εγγυητική επιστολή καλής εκτέλεσης.

13. Σε περίπτωση καθ' υποτροπήν μη συμμόρφωσης με τον παρόντα κανονισμό θα επιβάλλεται διοικητικό πρόστιμο ύψους χιλίων πεντακοσίων (1500) ευρώ για κάθε ημέρα καθυστέρησης.

ΑΡΘΡΟ 13: ΑΝΑΚΛΗΣΗ ΑΔΕΙΑΣ ΤΟΜΗΣ

Η αρμόδια Υπηρεσία του Δήμου για την έκδοση της άδειας τομής, διατηρεί το δικαίωμα της ανάκλησης της χορηγηθείσας άδειας ή της μη χορήγησης αυτής, όταν δεν τηρούνται οι προϋποθέσεις έγκρισης ή δεν έχουν τηρηθεί τα οριζόμενα στο άρθρο 47 του Ν.2696/99 ή όταν υπάρχει καθ’ έξη παραβαση των οριζομένων στην παρούσα. Στις περιπτώσεις αυτές η Υπηρεσία δύναται να προβεί σε άμεση αποκατάσταση τυχόν κακότεχνων επαναφορών και να καταλογίσει τη σχετική δαπάνη σε βάρος του οργανισμού, της επιχείρησης ή του προσώπου που εκτελεί ή για λογαριασμό του οποίου εκτελείται το έργο, κατά τις διατάξεις για την είσπραξη των δημοσίων εσόδων. Ταυτόχρονα προχωρεί και στην κατάπτωση της εγγυητικής επιστολής επ’ ωφελεία του Δήμου. Δεν υποχρεούνται επίσης στην επιστροφή του δυνητικού τέλους που έχει καταβληθεί.

ΑΡΘΡΟ14: ΕΠΙΛΥΣΗ ΔΙΑΦΟΡΩΝ

Η Δημοτική Επιτροπή επιλύει κάθε διαφορά που ανακύπτει από την εφαρμογή αυτού του κανονισμού και παραπέμπει στο Δημοτικό Συμβούλιο θέματα που έχουν σχέση με την αναδιατύπωση και συμπλήρωση του παρόντα κανονισμού.

ΑΡΘΡΟ 15 : ΛΟΙΠΕΣ ΑΔΕΙΕΣ

Η παρούσα άδεια τομής δεν υποκαθιστά άλλες άδειες τις οποίες είναι υποχρεωμένος ο Αδειούχος να λάβει από άλλους αρμόδιους κατά περίπτωση φορείς για την εκτέλεση των εργασιών , που αποτελούν αντικείμενο του παρόντος . Ο αδειούχος ή σε κάθε περίπτωση ενεργών τις τομές σε υποχρεούται πριν την έναρξη των εργασιών τομής να λάβει την προβλεπόμενη από τη οικεία νομοθεσία άδεια από τις κατά τόπους αρμόδιες αστυνομικές αρχές.

ΚΕΦΑΛΑΙΟ Β:

ΤΟΜΗ Ή ΕΚΣΚΑΦΗ ΣΕ ΛΟΙΠΟΥΣ ΚΟΙΝΟΧΡΗΣΤΟΥΣ ΧΩΡΟΥΣ

ΑΡΘΡΟ 16:

ΛΟΙΠΟΙ ΚΟΙΝΟΧΡΗΣΤΟΙ ΧΩΡΟΙ

Απαγορεύεται η διενέργεια τομής ή εκσκαφής σε πλατείες, πάρκα, άλση και γενικά κάθε κοινόχρηστο χώρο του Δήμου Ελληνικού – Αργυρούπολης χωρίς την έκδοση άδειας τομής από την αρμόδια Υπηρεσία του Δήμου.

Οι όροι του ΚΕΦΑΛΑΙΟΥ Α΄ του παρόντα Κανονισμού εφαρμόζονται κατ’ αναλογία και στους χώρους της ανωτέρω παραγράφου.

ΑΡΘΡΟ 17: ΕΝΑΡΞΗ ΙΣΧΥΟΣ

Από την ψήφιση της κανονιστικής διάταξης από το Δημοτικό Συμβούλιο του Δήμου Ελληνικού – Αργυρούπολη και μέχρι τροποποιήσεώς της.

Αργυρούπολη, 30 Απριλίου 2024